**Üllés Nagyközségi Önkormányzat**

**Képviselő-testülete részére**

**6794, Üllés, Dorozsmai út 40.**

**Tárgy:** Beszámoló a szociális étkeztetés

és a tanyagondnoki szolgálat

2014. évi működéséről

**Tisztelt Polgármester Úr! Tisztelt Képviselő-testület!**

Üllés Nagyközségi Önkormányzat szociális segítőjeként készítettem el az intézmény feladat ellátási körébe tartozó szociális étkeztetésre és tanyagondnoki szolgáltatásra vonatkozó beszámolót a személyes gondoskodást nyújtó szociális intézmények szakmai feladatairól és működésük feltételeiről szóló 1/2000.(I.7.) Sz.Cs.M. rendelet 13.§-a alapján 2014. évre vonatkozóan.

Kérem a Tisztelt Képviselő-testületet, hogy szíveskedjen a mellékletben szereplő beszámolót megtárgyalni, és a mellékelt tartalommal elfogadni.

**Üllés, 2015. június 3.**

**Tisztelettel: Móczár Gabriella**

**Szociális segítő**

***Beszámoló a szociális étkeztetés és a tanyagondnoki szolgálat 2014. évi működéséről***

A Homokháti Szociális Központ Üllési Tagintézménye a szociálisan rászorulók részére a következő szociális alapszolgáltatásokat biztosítja:

***A Kistérségi Társulás keretében****:*

* Házi segítségnyújtást 2009.01.01-től
* Jelzőrendszeres házi segítségnyújtást 2009.01.01-től
* Közösségi pszichiátriai ellátást 2011.01.01-től
* Családsegítő és gyermekjóléti szolgálatot 2007.01.31 -től
* Idősek nappali ellátását 2010.01.01-től

***Üllés Nagyközség Önkormányzat szakfeladat ellátásában*** *maradt 2010. 01.01-től:*

* Szociális étkeztetés
* Tanyagondnoki szolgáltatás

***Szociális étkeztetés***

Az 1993. évi III. törvény, a szociális igazgatásról és szociális ellátásokról *(továbbiakban: Sztv.)* 62. § (1) pontja alapján biztosítjuk a szociális étkeztetést. A szociális étkeztetés keretében napi egyszeri meleg étkezést biztosítunk azon Üllés Nagyközség közigazgatási területén élő rászoruló személyek részére, akik önmaguk, illetve hozzátartozóik részére tartósan nem, vagy csak segítséggel, illetve átmeneti jelleggel képesek biztosítani étkezésüket. Az Sztv. 62. § (2) bekezdése alapján a jogosultsági feltételek részletes szabályait a települési önkormányzat rendeletben határozza meg.

A rászorultság feltételeit Üllés Nagyközség Képviselőtestületének 6/2014. (IV.10.) önkormányzati rendelete „A személyes gondoskodást nyújtó szociális ellátásokról és azok térítési díjáról” a következőképpen szabályozza:

„Szociálisan rászorult az a személy, aki

1. 65 év feletti
2. 60 év feletti és

aa) egyedül élő

ab) ha egészségi állapota ( háziorvos által kiadott igazolás alapján) indokolja

a szociális ellátását

1. 60 év alatti személy, akinek egészségi állapotára tekintettel a háziorvos a szociális étkezés igénybevételét kifejezetten javasolja
2. súlyosan fogyatékos személy (külön jogszabály szerinti igazolással)
3. szenvedélybeteg, vagy pszichiátriai beteg (szakorvosi igazolással)
4. hajléktalan

2014. október 1.-i hatállyal kiegészült Üllés Nagyközség Képviselőtestületének 6/2014. (IV.10.) önkormányzati rendelet- „A személyes gondoskodást nyújtó szociális ellátásokról és azok térítési díjáról”- 3. § (5), (6) és (7) bekezdéssel:

„(5) Az ellátott köteles a szolgáltatás felülvizsgálatában együttműködni. Ha az együttműködést megtagadja, az ellátás a hónap utolsó napjával megszüntetésre kerül.

(6) Az ellátott kérheti a szolgáltatás szüneteltetését, maximum 1 hónapra. Az 1 hónap eltelte után újbóli igénylés nélkül a szolgáltatás megszüntetésre kerül.

(7) Az ellátott a diétás étkeztetést orvosi javaslatra jogosult igénybe venni. „

A szociális étkezést írásban a megfelelő formanyomtatványok kitöltésével, vagy szóban lehet kérelmezni a szociális segítőnél.

A kérelem mellé egészségi állapotra vonatkozó igazolást, jövedelemnyilatkozatot, jövedelemigazolást, nyilatkozatot személyes adatok kezeléséhez, megállapodást, valamint értesítés alapszolgáltatás biztosításáról elnevezésű nyomtatványokat kell kitölteni, és aláírni a szociális étkezés igénybevételéhez.

Az ellátást biztosító és az igénybevevő a kérelem alapján ***megállapodást*** köt, melynek tartalmaznia kell:

* Az ellátás megkezdésének időpontját
* Időtartamát ( határozott vagy határozatlan időre )
* Gyakoriságát, formáját, módját
* Az ellátást igénybevevő és az ellátást biztosító közötti kapcsolattartás lehetőségeit
* A térítési díj összegét
* A befizetés módját és helyét
* A megszüntetés, megszűnés módjait
* Jogorvoslat lehetőségeit

A szociális étkezés és a tanyagondnoki szolgálat működését és feladatait a működést meghatározó jogszabályok figyelembevételével a ***szakmai program*** szabályozza.

A szociális étkezés szakfeladat ellátásán 3 fő szociális segítő került alkalmazásra. Közülük 1 fő diétás szakács végzettséggel rendelkezik, 1 fő szociális munkás diplomával rendelkezik, a harmadik fő falusi vendéglátó végzettséggel látja el feladatát.

A szociális étkezésben részesülők személyi adatai 2012.03.01-től bekerülnek az országos TAJ-alapú nyilvántartási rendszerbe / KENYSZI/, a 226/2006.(XI.20) Kormányrendelet alapján. 2012.07.01.naptól napi jelentést kell szolgáltatni minden napról, melyen a szolgáltatást igénybe vették. A jelentéseket kinyomtatva és aláírva lefűzzük naprakészen.

Az étkezést az Önkormányzati Konyha (6794, Üllés, Fogarasi u. 5.) biztosítja.

Az intézmény szolgáltatásait, alapfeladatát és az étkezések rendjét, valamint az intézmény jogviszonyát, a rá vonatkozó magatartási és viselkedési szabályokat a ***házirend*** szabályozza.

A szociális étkeztetés VI-C-001/130-6/2012. számú határozatlan idejű működési engedéllyel rendelkezik.

A térítési díjak számlázása, és befizetése az Önkormányzati Konyhán történik, minden hó 10-ig. A térítési díjat minden hónapban utólag kell megfizetnie az étkezést igénybevevőnek.

A Csongrád Megyei Kormányhivatal Szociális és Gyámhivatala 2013. novemberében ellenőrzést tartott szociális étkeztetés tárgykörben. Ekkor javasolták az intézményi térítési díj módosítását. Az új önköltségszámítás után módosításra került a helyi rendelet, így 2014. május 1. napjától módosultak a térítési díjak, a korábbi öt kategória helyett, három kategória lett megállapítva a jövedelmek szerint differenciálva.

*Üllés Nagyközség Képviselőtestületének 6/2014. (IV.10.) önkormányzati rendelete szerint megállapított* ***2014. május 1****. napjától érvényes térítési díjak az alábbiak szerint módosultak:*

|  |  |  |
| --- | --- | --- |
| **Egy főre eső jövedelem mértéke:** | | **Térítési díj** |
| az öregségi nyugdíjminimum (28.500 Ft)110%-ig | 0 Ft - 31.350 Ft-ig | 25 Ft |
| az öregségi nyugdíjminimum 110%-180 %-között | 31.351 Ft – 51.300 Ft-ig | 216 Ft |
| az öregségi nyugdíjminimum 150 -200 % között | 51.301 Ft - | 396 Ft |

Az étel kiszállítása esetén a személyi térítési díj 70,- Ft-al emelkedik. Ha az étel kiszállítása közös háztartásban élő személyek kérésére történik, a kiszállításért fizetendő térítési díjat csak egy személyre lehet megállapítani.

Ezek a személyi térítési díjak érvényesek 2015. évben is.

***A 2014. december*** **31.**-i zárás alapján a szociális étkezésben részesülők száma az alábbiak szerint alakult:

Nyilvántartásba vett étkezők száma: 223 fő

2014. év folyamán ellátásba vettek: 41 fő

2014. év folyamán ellátásból kikerültek (megszűnt): 44 fő

***A 2014. év december havi zárás alapján :***

Helyben fogyasztja: 18 fő

Saját részére elviszi: 105 fő

Lakására szállítjuk: 100 fő

***Összesen: 223 fő***

Ellátásra várók száma***: 0***, minden étkezésre beadott igényt ki tudunk elégíteni.

Belterületen az ebédeket 4 fő tiszteletdíjas gondozó szállítja házhoz szolgálati kerékpárral, összesen 41 fő részére.

Külterületen 59 fő részére, a három tanyagondnoki autó segíti a gondozónők munkáját az ebédek kiszállításában.

***Tanyagondnoki szolgáltatás***

Az 1993. évi III. törvény, a szociális igazgatásról és szociális ellátásokról *(továbbiakban: Sztv.)* 60. § -a alapján biztosítjuk a tanyagondnoki szolgáltatást.

***A szolgáltatá célja:*** a külterületi lakosok települési hátrányainak enyhítése a tanyán egyedül élők, idősek, egészségi állapotuk és szociális helyzetük miatt, valamint a rászorultak lakossági szükségleteinek kielégítése.

***A tanyagondnoki szolgálat feladatai*** többek között :

* Közreműködés az étkeztetésben
* A házi segítségnyújtásban
* A közösségi és szociális információk szolgáltatásában
* Közreműködés az egyéb alapszolgáltatásokhoz való hozzáférésben
* Az egészségügyi ellátáshoz való hozzájutásban
* Tömegközlekedéshez való hozzájutásban
* A közösségi, művelődési, sport- és szabadidős rendezvények szervezése, segítése
* Egyéni hivatalos ügyek intézésének segítése, lakossági igények továbbítása
* Gyermekszállítás, óvodások, iskolások, sportolók szállítása
* Egyéb lakossági szolgáltatások biztosításában való közreműködés
* Önkormányzati feladatok megoldását segítő szolgáltatások: ételszállítás önkormányzati intézményekbe (bölcsödébe, óvodába, erdei iskolába)
* Intézményi, önkormányzati információk közvetítése
* Téli tüzelő, takarmányok beszerzése és hazaszállítása
* Bolti bevásárlások,
* Gyógyszerek, segédeszközök felíratása, kiváltása, kiszállítása
* Hivatalos ügyintézések, befizetések lebonyolítása

A tanyagondnoki szolgáltatást szóban lehet kérelmezni a szociális segítőnél, a szolgáltatás számára nyitva álló helyiségben (Szociális Központ- 6794, Üllés, Radnai u. 22.)

Kötelezően vezetendő dokumentáció a tanyagondnokoknak a menetlevél és a tevékenységnapló, melyet naprakészen vezetnek és íratnak alá. Polgármesteri utasítás alapján havonta a tanyagondnokok teljeskörű átvizsgálást végeznek a szolgálati gépjárműveken, melyet írásban dokumentálnak is a menetlevélben, illetve meghibásodás esetén jelzik a problémát.

Pályázati forrásnak köszönhetően 2014. szeptember 1.-től a tanyagondnoki gépjármű flotta frissítése megtörtént. Az I. körzetben működő Suzuki Ignis, és a II. körzetben működő TATA Telcoline gépjárművek helyett Skoda Yeti típusú szolgálati autók kerültek beszerzésre, melyek nagyban könnyítik a tanyagondnokok munkáját, a néha viszontagságos időjárási viszonyok miatt.

2015. május 6. napjától a Mercedes Vito 9 személyes kisbusz a III. körzetből kikerült, helyette a Suzuki Ignis gépjármű teljesít szolgálatot, mint tanyagondnoki helyettesítő autó. A kisbusz továbbra is a falu érdekeit szolgálja, segíti az intézmények munkáját (pl. gyermekszállítás versenyekre).

A szolgálati gépjárművek a Szociális Központnál (6794, Üllés, Radnai u. 22.) 2014. évben pályázati forrás útján kialakított mobil garázsokban kerülnek elhelyezésre a munkaidő végeztével,

A tanyagondnoki szolgáltatás 3 főállású tanyagondnok közreműködésével valósul meg az alábbi felosztásban:

1. számú körzetben – tanyagondnok : Vörösmartyné Sári Csilla – 2004 óta működik a körzet, -2013. január 25. napjától Suzuki Ignis gépjárművel végezte munkáját, majd 2014.09.01.-től Skoda Yeti gépjárműre lett cserélve pályázati forrásnak köszönhetően.
2. számú körzetben - tanyagondnok : Tóth Andrásné - 2005 óta működik a körzet, TATA Telcolin szolgálati gépjárművet szintén 2014.09.01.-től Skoda Yeti gépjárműre lett cserélve pályázati forrásnak köszönhetően.
3. számú körzetben - tanyagondnok: Gábor Sándorné - 2006 óta működik a körzet - Mercedes Vito 9 személyes kisbusszal végezte munkáját, majd 2015. május 7.-től a tanyagondnoki helyettesítő Suzuki Ignis gépjárművel dolgozik.

2015. május 18. napjától a tanyagondnokok helyettesítését Liebhaber Gábor látja el, aki egyben a település mezőőri feladatainak ellátásáért is felelős.

***A tanyagondnokok által ellátandó körzetek megosztása terület szerint:***

***I.számú tanyagondnoki körzet:***

* Rózsa dűlő 1 -  158-ig
* Árpád dűlő 1 – 56-ig
* Petőfi dűlő 181 – 199-ig
* Kossuth dűlő 45 – 125-ig

**Összes ellátotti létszáma: 54 fő**

***II. számú tanyagondnoki körzet :***

* Árpád dűlő 96 – 174-ig
* Petőfi dűlő 26 – 125-ig
* Petőfi dűlő 160 – 180-ig

**Összes ellátotti létszáma: 29 fő**

***III. számú tanyagondnoki körzet :***

* Árpád dűlő 57 – 95
* Kossuth dűlő 1 – 44-ig
* Petőfi dűlő 1 – 25-ig
* Petőfi dűlő 126 – 159-ig

**Összes ellátotti létszáma: 45 fő**

A tanyagondnoki szolgáltatás térítésmentes ellátás. A tanyagondnoki szolgáltatás VI-C-001/130-8/2012. számú határozatlan idejű működési engedéllyel rendelkezik.

A dolgozók továbbképzésre kötelezettek, hat év alatt 60 kreditpontot kell gyűjteniük a szakképesítésük megtartásához. Minden dolgozó 100 %-osan szakképzett, és működési nyilvántartásba bejegyzett.

A dolgozók munkaruha juttatást kapnak, amit az Üllés Nagyközség Önkormányzat Munkaruha szabályzata szabályoz.

Kérem a tisztelt Képviselő-testületet, hogy a beszámolót elfogadni szíveskedjenek, a közeljövőben előttünk álló feladatok megvalósításához kérem az önkormányzat további támogatását, és köszönjük az eddigi segítségüket.

Üllés, 2015. június 3.

*Tisztelettel:*

*Móczár Gabriella*

*Szociális segítő*